钦定古今图书集成/明伦汇编/氏族典/第271卷 > 王士奇
## 钦定古今图书集成/明伦汇编/氏族典/第271卷 > 王士奇

按《万姓统谱》：士奇字永叔，福安人。初以乡荐赴省试，
闻弟达州教授，知章讣，不赴廷对，即往蜀护其丧以
归，凡六年而后就试。当得官，以母老丐祠。当国者高
其行，畀以堂除，凡二十三考，方任莆田法曹。真德秀
尝语当路曰：“王法曹文行俱美，尤孝于亲，当于古人
中求之。”后以奉议郎赐绯衣致仕，优游田里，手不释
卷。尝书其门云：“立行孰先须孝悌，传家有后是诗书。”
卒年八十四。所著有《诸经释疑》《诸史节略》及《宜拙平
心集》，藏于家。